Kapers ry met seun (3) wegOpvolg: ‘n Vrou is in hegtenis geneem. Lees meer hier. Argieffoto Kapt. Marissa van der Merwe, woordvoerder van die polisie, het aan Maroela Media gesê die vrou het glo Donderdagoggend drie rylopers op die Molotopad, noord van Pretoria, opgelaai. Die mans het die vrou versoek om hulle na die Kameeldrift-polisiestasie te neem. Naby die stasie het hulle haar glo gedreig dat sy verby moet ry. Die kapers het haar na bewering in Buffelsdriftstraat gedwing om stil te hou en haar met haar handsak uit die motor gestamp. Hulle het met haar seuntjie steeds in die motor weggejaag. Van der Merwe het bevestig dat die motor later in Kwamahlanga in Mpumalanga gevind is, maar die seuntjie is steeds soek. Die motief vir sy ontvoering is nog nie vasgestel nie. Volgens Van der Merwe het die vrou nie die mans geken nie. Dit is nie duidelik of hulle vuurwapens by hulle gehad het nie.